游百丈山以徙倚弄雲泉分韻賦詩得雲字
作者：朱熹
朝代：宋

paragraphs: 執熱倦煩跼，駕言起宵分。
隨川踏曉月，度嶺披朝雲。
攀緣白石梯，拂拭蒼蘚紋。
噴薄驚快覿，琮琤喜先聞。
奇哉此精廬，眇然隔塵氛。
諸公肯同來，定非俗子羣。
永日坐清樾，短章策奇勳。
慨然念疇昔，聯裾已荒墳。
中路忘磬折，寸心謾絲棼。
惟應泉石願，三生有餘薰。
茲游獲重尋，十載心氤氳。
他年訪舊躅，山靈莫移文。